title: Komisijos įgyvendinimo reglamentas (ES) 2020/1177 2020 m. rugpjūčio 7 d. kuriuo dėl tam tikrų priemonių taikymo datų atidėjimo dėl COVID-19 pandemijos iš dalies keičiamas Įgyvendinimo reglamentas (ES) 2020/469 (Tekstas svarbus EEE)

text:
10.8.2020

                  LT

                  Europos Sąjungos oficialusis leidinys

                  L 259/12

         KOMISIJOS ĮGYVENDINIMO REGLAMENTAS (ES) 2020/1177
         2020 m. rugpjūčio 7 d.
         kuriuo dėl tam tikrų priemonių taikymo datų atidėjimo dėl COVID-19 pandemijos iš dalies keičiamas Įgyvendinimo reglamentas (ES) 2020/469
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 36 straipsnio 1 dalies c ir g punktus, 43 straipsnio 1 dalies a ir f punktus ir 44 straipsnio 1 dalį,
         kadangi:

                     (1)

                     priemonės, kurių imtasi siekiant suvaldyti COVID-19 pandemiją, labai trukdo valstybėms narėms ir aviacijos sektoriui pasirengti kelių neseniai priimtų aviacijos saugos įgyvendinimo reglamentų taikymui;

                     (2)

                     pasirengti taikyti šiuos įgyvendinimo reglamentus trukdo izoliavimo priemonės ir pasikeitusios darbuotojų darbo sąlygos bei galimybės užtikrinti jų buvimą darbo vietoje, taip pat papildomas darbo krūvis, atsiradęs dėl poreikio valdyti dideles neigiamas COVID-19 pandemijos pasekmes visiems suinteresuotiesiems subjektams;

                     (3)

                     kai kurios Komisijos įgyvendinimo reglamento (ES) 2020/469 (2) nuostatos bus taikomos nuo 2020 m. lapkričio 5 d. Tuo įgyvendinimo reglamentu nustatytus bendruosius ataskaitų teikimo reikalavimus ir reikalavimus, susijusius su pranešimų SNOWTAM ir METAR forma, suderinti su Tarptautinės civilinės aviacijos organizacijos (ICAO) standartais ir rekomenduojama praktika trukdo tai, kad dėl COVID-19 protrūkio kompetentingos institucijos ir atitinkami veiklos vykdytojai neturi pakankamai išteklių, todėl tos priemonės taikymas turėtų būti atidėtas, kad kompetentingos institucijos ir suinteresuotieji subjektai galėtų pasirengti juos įgyvendinti;

                     (4)

                     Europos Sąjungos aviacijos saugos agentūra patvirtino Komisijai, kad 3 konstatuojamojoje dalyje nurodytų nuostatų taikymą galima atidėti nedarant neigiamo poveikio aviacijos saugai, nes tų nuostatų taikymas bus atidėtas labai ribotam laikotarpiui, be to, naujomis priemonėmis siekiama atnaujinti jau taikomas nuostatas pagal galiojančius ICAO standartus ir rekomenduojamą praktiką;

                     (5)

                     siekiant COVID-19 pandemijos metu nedelsiant padėti nacionalinėms valdžios institucijoms ir visiems suinteresuotiesiems subjektams, taip pat sudaryti jiems sąlygas pritaikyti savo planus ruošiantis atitinkamas nuostatas taikyti vėliau, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;

                     (6)

                     šiame reglamente nustatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2020/469 5 straipsnis pakeičiamas taip:

                  „5 straipsnis
                  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
                  Jis taikomas nuo 2022 m. sausio 27 d.
                  Nuo 2021 m. rugpjūčio 12 d. taikomos šios nuostatos:

                              a)

                              I priedo 10 punkto b papunktis;

                              b)

                              III priedo 6 punktas: 3 priedėlis „PRANEŠIMŲ SNOWTAM FORMA“.

                        Nuo 2020 m. lapkričio 5 d. taikomas III priedo 5 punktas, išskyrus 5 punkto v papunktį: 1 priedėlis „Pranešimų METAR šablonas“ taikomas nuo 2021 m. rugpjūčio 12 d.“

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 7 d.

                  Komisijos vardu

                  Pirmininkė

               Ursula VON DER LEYEN

            (1)  OL L 212, 2018 8 22, p. 1.

            (2)  2020 m. vasario 14 d. Komisijos įgyvendinimo reglamentas (ES) 2020/469, kuriuo iš dalies keičiamos reglamentų (ES) Nr. 923/2012, (ES) Nr. 139/2014 ir (ES) 2017/373 nuostatos dėl oro eismo valdymo ir oro navigacijos paslaugų, oro erdvės struktūrų projektavimo, duomenų kokybės ir kilimo ir tūpimo takų saugos reikalavimų ir panaikinamas Reglamentas (EB) Nr. 73/2010 (OL L 104, 2020 4 3, p. 1).